U-Ndebele wePSL Ukhuthaza Abantu Ukungaphatheki Kudlakela
UKennedy Ndebele oyisiphathamandla sePSL ukhuthaze abalandeli bomdlalo wenguqu ukuba bengaphatheki kuzehlakalo zobudlwangudlwangu ngoba ziphazamisa umdlalo wenguqu elizweni
BULAWAYO — Isiphathamandla senhlanganiso ye Premier Soccer League uKennedy Ndebele usekhuthaze abalandeli bomdlalo wenguqu ukuba bengaphatheki kuzehlakalo zobudlwangudlwangu ngoba ziphazamisa ingqubela phambili eyomdlalo wenguqu kwele Zimbabwe. Ehlaziya isizini yomdlalo wenguqu kusigaba sePSL ngomnyaka ka 2015 uNdebele uthe imidlalo idlalwe kuhle kakhulu loba nje kube khona amaphutha lapha lalaphaya. Eminyakeni edluleyo intshantshu zePSL bezisazakala ngosuku lokucina lwemidlalo kodwa lonyaka iqembu le Chicken Inn linqobe kusasele umdlalo owodwa ukuba imidlalo iyefika komlindi uyacina. Ngaphansi kwengalane kodwa kuze kwacaca ngosuku lokucina ukuba yiwaphi amaqembu agunyulwe kusigaba saphezulu njalo lawa ngagoqela amathathu abekade evele edlala kusigaba sangaphansi ese Division One ngomnyaka ka 2014. UNdebele uthi lokhu kutshengisa ukuba imidlalo ye PSL ikuzinga laphezulu njalo waveza ithemba lokuba amaqembu avela kuDivision One asezancintisa ngcono lawo njengoba kusukela lonyaka kuzabe sekugunyulwa amaqembu amabili kuphela kusigaba saphezulu hatshi amane. UNdebele ukhuthaze abalandeli bomdlalo wenguqu ukuba betshiyane lomkhuba wobudlwangudlwangu ngoba lezizenzo zibisela emuva umdlalo wenguqu. Uqhubekele phambili wathi abantu kumele bezwisise ukuba labo abasekela ngemali kabathokozi nxa kulobudlwangudlwangu ngoba lokhu kungcolisa amabizo amankampani abo. UNdebele uthi bakhangelele ukuba labo abasebenzisana labo bazayala belokhu bephathisana labo langomnyaka ka 2016 njalo kulabanye futhi abakhulumisana labo ukuze labo bengene besize ngosekelo lwemali. Kuke kwaba lemibiko ebisithi inkampani ye SuperSport ibisithandabuza ukuyasebenzela enkundleni ye Barbourfields ngemva kokuba kube lezehlakalo zobudlwangudlwangu emdlalweni obuphakathi kweqembu le Tsholotsho lele Dynamos. UNdebele uthi kungumlandu kazulu ukuba azise amapholisa ngalabo abaphatheka kumisebenzi yodlakela enkundleni. Amaqembu amatsha avela kusigaba se Division One azadlala kuPSL ngomnyaka ozayo ngathi ele Bulawayo City, ele Mutare City, ele Ngezi Platinum kanye lele Border Strikers. Lawo agunyulwe kusigaba saphezulu ngathi ele Dongo Sawmill, ele Flame Lily, ele Whawha kanye lele Buffaloes.